## Ivace+i Energia impulsa amb 3 milions d’euros projectes de millora en municipis de zones eòliques de València

*** El Fons de Compensació té com a objectiu que totes les localitats incloses en el Pla Eòlic es beneficien d’esta dotació
* Les corporacions locals podran presentar els seus projectes a Ivace+i fins al pròxim 19 de setembre**

La Conselleria d’Innovació, Indústria, Comerç i Turisme, dirigida per Marián Cano, ha obert la convocatòria del Fons de Compensació del Pla Eòlic 2025, que destinarà 3 milions d’euros entre els municipis de les zones eòliques 7, 10, 11 i 12, situades totes en la província de València.

Esta quantitat es correspon amb el cànon que els promotors d’estes zones han realitzat a Ivace+i Energia i la seua finalitat és que tots els municipis que d’alguna manera estan inclosos en el Pla Eòlic es vegen beneficiats, i no només aquells en els quals s’han construït parcs eòlics.

La zona 7 està composta per un total de tres parcs, Muela Santa Catalina, Viudo I i Viudo II, que aporten una potència pròxima a 107 megavats (MW). La zona 10 la conformen els parcs Villanueva I i II, Cofrentes, Boira i Losilla, que, en total, aporten al sistema 175 MW.

La zona 11, per la seua banda, compta amb una potència total instal·lada de 158,75 MW, procedent dels parcs La Solana, El Mulatón, Rincón de Cabello i Las Bodeguillas. Finalment, la zona 12 està composta per tres parcs eòlics, Salomón, Benalaz I i Benalaz II, que, en conjunt, suposen 91,5 MW.

El Fons de Compensació preveu subvencions econòmiques per a implementar projectes en els municipis a on s’està desenrotllant el Pla Eòlic, amb l’objectiu de contribuir a revitalitzar les zones d’interior. El termini per a presentar les iniciatives es prolongarà fins al pròxim 19 de setembre de 2025.

**Distribució dels fons**

A través del Fons de Compensació, Ivace+i Energia subvenciona cada any aquells projectes presentats per les corporacions locals que suposen la millora de les infraestructures rurals i de servicis.

En la distribució dels fons tenen prioritat, en primer lloc, aquells municipis que no alberguen parcs, però sí infraestructures d’evacuació de l’energia elèctrica que es genera en estos, com ara línies elèctriques i subestacions. En segon lloc, els que no alberguen parcs, però estos siguen visibles des del municipi.

En tercer lloc, aquells que sense albergar parcs sí que tenen infraestructures d’obra nova o ampliació de camins d’accés als parcs, i, en últim lloc, es valoraran els municipis que sí que alberguen parcs, ja que estos municipis ja perceben ingressos per llicència d’activitats o impost de béns immobles, entre d’altres.

Dins d’este apartat figuren els projectes de millora de camins rurals, de la xarxa viària rural d’accés a pedanies, caserius o masies, projectes d’electrificació rural en granges, alqueries i, en general, edificacions aïllades, així com qualsevol altre que supose la millora de les infraestructures rurals.

També se subvencionen projectes d’energies renovables, tant construccions d’instal·lacions d’aprofitament d’esta mena d’energies com l’organització d’accions de divulgació com tallers, cursos, fòrums o xarrades. A més, es donarà suport econòmic a tots els projectes que incidisquen en una millora de les condicions socioeconòmiques dels municipis.

Fecha: 23/07/2025